
I år var det syv studenter på emnet, fem bachelorstudenter og to masterstudenter, samtlige fra lektorprogrammet. Vi klarte oss dermed med ett labparti. Et så lavt antall studenter gir visse utfordringer i andre halvdel av emnet, hvor studentene skal undervise hverandre. Av praktiske årsaker gjennomførte masterstudentene sine undervisningsopplegg enkeltvis denne gangen. 
Nytt siden sist var en økt om elevers forståelse av bindinger, som ble lagt inn etter tilbakemeldinger fra studentene i fjorårets evaluering. Denne var nyttig. Alle labforsøk har nå risikovurderinger som følger gjeldende mal, med fargekoder istedenfor matrise. Denne malen fungerer bra for både studenter og undervisere, og studentene bruker den samme malen når de skriver sine egne risikovurderinger i andre halvdel av emnet. 
Underveisvurderingen ble gjennomført av tre studenter, og tyder på at de stort sett er fornøyd med emnet. Noen syntes arbeidsmengden var litt stor/mye lab, men tilbakemeldingene var gjennomgående positive. Studentene opplever innholdet som relevant og meningsfylt. 
Emneansvarlig har jobbet 20 % store deler av semesteret. Dette har fungert greit på grunn av det lave antall studenter, men kan bli utfordrende hvis antallet øker betydelig til neste år, da situasjonen trolig vil være den samme. Antall studenter på lektorprogrammet er imidlertid lavt for de nærmeste kullene, så vi får bare holde situasjonen under oppsyn. 
Eksamensresultatene er gjennomgående gode, men det er bekymringsfullt at flertallet av kandidatene strever mest med å redegjøre for grunnleggende kjemiske prinsipper. Besvarelsene på de didaktiske og praktiske temaene holder gjennomgående et høyere nivå.

Endringer til neste gang:
Da bemanningssituasjonen er skjør, er målet primært å holde hjulene i gang. Blir det seks studenter eller færre på emnet, bør vi vurdere å la dem jobbe enkeltvis på lab og forberede og gjennomføre eksperimentell undervisning enkeltvis, slik vi gjorde første gang emnet gikk, for at de skal komme gjennom et tilstrekkelig antall forsøk. 
Emneansvarlig har i utgangspunktet et ønske om at studentene skal knytte undervisningsopplegget sitt til grunnleggende ferdigheter eller et tverrfaglig tema, på et vis. Det ble ikke tid til å endre opplegget i år, vi kan vurdere om det er aktuelt til neste år. 

